ธปท.เปิดให้ชมพิพิธภัณฑ์ฟรีในวันเสาร์
ธปท.เปิดเพิ่มเติมให้เข้าชมพิพิธภัณฑ์ธนาคารแห่งประเทศไทยได้ฟรีในวันเสาร์ จากปกติเปิดเฉพาะวันทำการและต้องจองล่วงหน้า
3 ส.ค. 2558

ธปท.เปิดเพิ่มเติมให้เข้าชมพิพิธภัณฑ์ธนาคารแห่งประเทศไทยได้ฟรีในวันเสาร์ จากปกติเปิดเฉพาะวันทำการและต้องจองล่วงหน้า 
ธนาคารแห่งประเทศไทย (ธปท.) ได้ประกาศให้พิพิธภัณฑ์ธนาคารแห่งประเทศไทย ที่ตั้งอยู่ในสำนักงานใหญ่ ธปท.เพิ่มบริการเปิดให้ประชาชนหรือผู้สนใจทั่วไปสามารถเข้าชมในวันเสาร์ แบบ Walk-in โดยไม่ต้องลงทะเบียนจองล่วงหน้าได้ฟรี โดยไม่เสียค่าใช้จ่ายใดๆ ในระหว่างเวลา 10.30 – 16.00 น.เริ่มตั้งแต่วันที่ 1 ส.ค.2558 เป็นต้นไป อย่างไรก็ดีผู้สนใจเข้าชมต้องเตรียมบัตรประชาชน บัตรนักเรียน ใบขับขี่ หรือหนังสือเดินทาง เพื่อแลกบัตรเข้าชมพิพิธภัณฑ์
สำหรับพิพิธภัณฑ์ธนาคารแห่งประเทศไทย ตั้งอยู่ที่  273 ถนนสามเสน เขตพระนคร กรุงเทพฯ 10200  ผู้สนใจโทรสอบถามได้ที่ 0-2283-5286, 0-2283-6723, 0-2283-6152, 0-2356-7702 และ 0-2283-5265 โทรสาร 0- 2283-6115 หรือทาง e-mail ที่ [email protected] ส่วนระเบียบปฏิบัติในการเข้าชมพิพิธภัณฑ์ฯ เบื้องต้นนั้น ผู้เข้าชมต้องแต่งกายสุภาพ ไม่ส่งเสียงดังในระหว่างการเข้าชม ห้ามนำอาหารและเครื่องดื่มเข้าในพิพิธภัณฑ์ ห้ามสูบบุหรี่ ห้ามถ่ายภาพภายในอาคารตำหนักวังบางขุนพรหม
ทั้งนี้ ในการเข้าชมพิพิธภัณฑ์ตามปกติจะเปิดให้เข้าชมเป็นรายบุคคลหรือหมู่คณะโดยไม่เก็บค่าเข้าชม เฉพาะวันทำการปกติ จันทร์ถึงวันศุกร์ ระหว่างเวลา 9.00-12.00 น. และ 13.00-16.00 น. เว้นวันหยุดธนาคาร ซึ่งการเข้าชมต้องโทรสอบถามตารางการเยี่ยมชมไม่น้อยกว่า 2 สัปดาห์ เพื่อจองวัน/เวลาเข้าชม หลังจากนั้นก็ต้องทำหนังสือขออนุญาตเข้าชมถึงผู้อำนวยการหอสมุด จดหมายเหตุ และ พิพิธภัณฑ์